Der er fundet salmonella i oksekødet.

Danish Crown trækker over fem ton hakket oksekød tilbage på grund af salmonella.

Det oplyser slagterigiganten i en pressemeddelelse.

Kødet er solgt i netto, og det drejer sig om produktet 'Velsmag - hakket oksekød, 4-7 %, 8-12 % og 14-18 %'.

I alt 5.322 kilo trækkes tilbage.

Kan give opkast og diarré

Varen har produktionsdato den 8. maj og er produceret af Danish Crown Beef i Holsted.

Hvis man har købt oksekødet, kan man levere det tilbage til butikken og få pengene tilbage.

Har man spist kødet og oplever symptomer som diarré, kvalme, mavesmerter, feber og opkast, bør man søge læge.

Salmonellaen blev opdaget ved slagteriets egen kontrol, og fødevaremyndighederne er orienteret, oplyser Danish Crown.